KIRJALLINEN KYSYMYS E-3622/01 esittäjä(t): Gianfranco Dell'Alba (NI) komissiolle. Kahdenkymmenen vuoden palveluksesta myönnettävien mitalien poistaminen.



Virallinen lehti nro 172 E , 18/07/2002 s. 0097 - 0099



KIRJALLINEN KYSYMYS E-3622/01 esittäjä(t): Gianfranco Dell'Alba (NI) komissiolle (8. tammikuuta 2002) Aihe: Kahdenkymmenen vuoden palveluksesta myönnettävien mitalien poistaminen Parlamentin jäsenen kannalta on erityisen ärsyttävää huomata, että komissio ei juuri koskaan vastaa kysymyksiin, jotka sille on esitetty perussopimuksissa määrättyjen oikeuksien mukaisesti. Komission hävytön asenne on saavuttanut jo sietämättömät mittasuhteet sen vastauksessa kirjalliseen kysymykseeni E-2056/01(1), mikä vahvistaa oikeaksi kaikkein rajuimmankin kritiikin, joka siihen on kohdistettu. Voisiko komissio - selittää, miksi se niin täydellisesti ylenkatsoo parlamentaarista toimintaa ja antaa sellaisia vastauksia kuin edellä mainittuun kysymykseen saamani vastaus, joka oli varmasti jonkin harjoittelijan laatima, - selittää, miksi se välttelee vastaamasta niinkin yksinkertaisiin kysymyksiin kuin kahdenkymmenen vuoden palveluksesta myönnettäviä mitaleita koskevat kysymykseni olivat, ja - vastata kaikkiin kolmeen kirjallisessa kysymyksessä E-2056/01 esitettyyn kysymykseen? (1) EYVL C 93 E, 18.4.2002, s. 54. Neil Kinnockin komission puolesta antama vastaus (8. helmikuuta 2002) Vastatessaan kysymykseen E-3622/01 komissio katsoo, että julkista ja parlamentin etua vastaa parhaiten tarkka ja kattava vastaus, joka on jo annettu 22. marraskuuta 2001 arvoisan parlamentin jäsenen kysymykseen E-2056/01. Arvoisa parlamentin jäsen esitti kysymyksessään E-2056/01 seuraavaa: Näyttäisi siltä, että komissio on päättänyt lopettaa 20 vuoden palveluksesta myönnettävien muistomitalien myöntämisen ja korvata ne Euroopan julkisen alan virkamiehille annettavalla diplomilla, joka myönnetään 25 vuoden palveluksesta. Päätös perustuu ilmeisesti Peer Groupin laatimaan kertomukseen. Tämä ryhmä on luonnehtinut mitalin myöntämistä 20 vuoden palveluksesta Euroopan unionin toimielimessä kielteiseksi etuoikeudeksi. 1. Tiedustelisin komissiolta, mistä syystä samalla kun nykyisessä henkilöstöuudistuksessa todetaan, että eurooppalaiset julkisen alan virkamiehet ovat Euroopan unionin toimielinten voimavara se aikoo poistaa tällaisen huomionosoituksen, joka on perinteinen tunnustus virkamiehen suorittamasta työstä itse toimielimessä, ja pitää sitä kielteisenä etuoikeutena? 2. Eikö komission mielestä eurooppalainen julkisen alan henkilöstö tarvitse tällaista pientä ylimääräistä, mutta merkittävää ja varmaankin kielteistä huomionosoitusta, vaikka tämä rehellisesti sanottuna vaikuttaa käsittämättömältä? 3. Eikö komission mielestä olisi järkevää peruuttaa tällainen päätös? Komissio vastasi 22. marraskuuta 2001 seuraavasti: Kahdenkymmenen vuoden palveluksesta myönnettävän mitalin alkuperäinen tarkoitus oli juhlistaa Euroopan yhteisöjen toimielinten 20 ensimmäistä vuotta. Myöhemmin mitalin myöntäminen muuttui tunnustukseksi toimielimissä työskentelevien virkamiesten tekemästä työstä. Komissio noudattaa tänä vuonna tavallista tapaa myöntää mitali 20 vuoden palveluksesta. Pääosastot ja yksiköt myöntävät mitalit, ja kaikkien mitalien saajien kunniaksi pidetään vastaanotto komission tiloissa. Komission puheenjohtaja osallistuu tähän tilaisuuteen Brysselissä. Komissio arvostaa merkitystä, joka hyvin tehdystä työstä annettavalla tunnustuksella on, ja se on hiljattain ehdottanut joitakin tätä heijastavia toimenpiteitä. Nämä toimenpiteet eivät liity ainoastaan aikaan ennen eläkkeelle siirtymistä vaan virkamiehen koko uraan. Näistä komission ehdottamista toimenpiteistä keskustellaan parhaillaan henkilöstön edustajien kanssa sosiaaliasioita käsittelevissä pariteettikomiteoissa, ja ne toteutetaan heti kuin asiasta on tehty lopullinen päätös vuonna 2002. Vastauksesta käy hyvin selkeästi ilmi seuraavat seikat: 1. Palkintojen myöntämiseen kiinnitetään aktiivisesti huomiota asianmukaisten kanavien kautta. Oletus, johon kysymys E-2056/01 perustui, osoitti, että asiasta ei ollut tarpeeksi tietoa. Antamalla tarkan ja ajan tasalla olevan kuvauksen asian tilasta komissio vastasi tyhjentävästi arvoisan parlamentin jäsenen kysymykseen 1 ja myös hänen kysymyksiinsä 2 ja 3. 2. Komissio ei selvästikään osoittanut minkäänlaista ylenkatsovaa tai halveksivaa suhtautumista arvoisalle parlamentin jäsenelle antamansa vastauksen sävyssä tai sisällössä. 3. Komissio ei varmasti ole vältellyt vastaamista arvoisan parlamentin jäsenen kysymykseen tai osoittanut hävyttömyyttä missään muodossa. Kun tämä kaikki on itsestään selvää, komissio on ihmeissään arvoisan parlamentin jäsenen kysymyksen omituisen kohtuuttomasta sävystä, ja komissiosta tuntuu siltä, että hän saattaa toimia epätarkkojen tai harhaanjohtavien tietojen pohjalta. Arvoisa parlamentin jäsen väittää, että komissio ei juuri koskaan vastaa kysymyksiin, jotka sille on esitetty (parlamentin jäsenten taholta). Komissio olisi kiitollinen, jos arvoisa parlamentin jäsen joko esittäisi todisteita väitteen tueksi tai peruuttaisi väitteen välittömästi. Kuten arvoisa parlamentin jäsen varmaankin ymmärtää, väitteen mukaan komissio rikkoo tietoisesti ja toistuvasti perustamissopimuksen 197 artiklan (entisen 140 artiklan) määräyksiä, mikä ei todistettavasti pidä paikkaansa.